SL Uradni list Evropske unije L 315/27

SKLEP SVETA 2005/852/SZVP

z dne 29. novembra 2005

za uničenje orožja malega kalibra in lahkega strelnega orožja (SALW) ter pripadajočega streliva v Ukrajini

SVET EVROPSKE UNIJE JE –

ob upoštevanju Skupnega ukrepa Sveta 2002/589/SZVP z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja (1), ter zlasti člena 4 Skupnega ukrepa v povezavi s členom 23(2) Pogodbe o Evropski uniji,

ob upoštevanju naslednjega:

(1) Ukrajina je v preteklosti imela ogromen vojaški industrijski kompleks, razpolagala je s tretjim največjim skladiščem jedrskega orožja na svetu ter služila kot baza za strateške zaloge orožja in streliva ZSSR.

(2) Po nekaterih ocenah naj bi Ukrajina imela kar sedem milijonov orožja malega kalibra in lahkega strelnega orožja (SALW) in dva milijona ton streliva, ki v veliki meri izvirajo še iz obeh svetovnih vojn. Te velike količine SALW in streliva ne predstavljajo le ogromnega presežka glede na sedanjo velikost ukrajinskih oboroženih sil, temveč vsebujejo tudi veliko število neuporabnih in nevarnih kosov streliva.

(3) Svet za sodelovanje EU–Ukrajina je 21. februarja 2005 sprejel Akcijski načrt EU–Ukrajina, ki obe strani poziva k skupnemu obravnavanju nevarnosti za varnost, javno zdravje in okolje, povezanih z ukrajinskimi zalogami starega streliva, med drugim s protipehotnimi minami.

(4) Natova Agencija za vzdrževanje in oskrbo (NAMSA) v okviru odškodninskega sklada Partnerstva za mir vodi dvanajstletni projekt, katerega namen je uničenje enainpolmilijonskega presežka SALW ter 133 000 ton konvencionalnega streliva, izvršil pa se bo v štirih fazah.

(5) Evropska unija meni, da bi finančni prispevek za prvo fazo tega projekta Ukrajini pomagal zmanjšati tveganja, povezana s kopičenjem velikih količin SALW in streliva, ter prilagoditi količino SALW in streliva sedanji velikosti njenih oboroženih sil.

(6) Ukrajinski parlament je 18. maja 2005 ratificiral Konvencijo o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Ottawska konvencija).

(7) Evropska unija zato namerava Ukrajini ponuditi finančni prispevek v skladu z naslovom II Skupnega ukrepa 2002/589/SZVP. Zagotovljena bo ustrezna prepoznavnost tega finančnega prispevka, vključno z ustreznimi ukrepi, ki jih sprejme NAMSA –

SKLENIL:

Člen 1

1. Evropska unija podpira uničenje orožja malega kalibra in lahkega strelnega orožja (SALW) ter pripadajočega streliva v Ukrajini.

2. Evropska unija v ta namen zagotovi finančni prispevek Natovi agenciji za vzdrževanje in oskrbo (NAMSA) med prvo fazo njenega dvanajstletnega projekta, katerega namen je uničenje 400 000 kosov SALW, 15 000 ton konvencionalnega streliva in 1 000 kosov MANPAD-ov.

3. S prispevkom Evropske unije se financira:

— nakup in namestitev sistema za zmanjšanje onesnaženja za sežigalno peč eksplozivnih odpadkov,

— uničenje orožja,

— nakup dveh peči za taljenje orožja,

— nakup in namestitev daljinsko vodenih tračnih žag za razrez eksplozivnega orožja,

— nakup hidravlične stiskalnice,

— do 7 % neposrednih stroškov projekta.

4. NAMSA poskrbi za dobavo, namestitev in zagon opreme, potrebne za uničenje orožja, in druge opreme in za te namene sklene posle z gospodarskimi ali državnimi subjekti s sedežem v državah NATO ali s tistimi, ki izpolnjujejo pogoje v skladu s politiko odškodninskega sklada Partnerstva za mir, pa tudi s podobnimi subjekti iz držav članic EU in Ukrajine. Po potrebi bodo pogodbe o dobavi opreme vključevale določbo o usposabljanju ukrajinskih operaterjev opreme, in sicer v Ukrajini ali državi, iz katere je oprema prišla.

Člen 2

1. Referenčni finančni znesek za izvajanje ukrepov iz člena 1(3) znaša 1 000 000 EUR, ki bo financiran iz splošnega proračuna Evropske unije za leto 2006.

2. Za namene izvajanja ukrepov iz člena 1(3) Komisija sklene sporazum o financiranju z NAMSA o pogojih za uporabo prispevka Evropske unije v obliki nepovratnih sredstev. Poseben sporazum o financiranju, ki bo sklenjen, od NAMSA zahteva, da zagotovi prepoznavnost prispevka Evropske unije, ki bo primerna njegovemu obsegu.

3. Komisija nadzira pravilno izvajanje finančnega prispevka EU iz tega člena. V ta namen se Komisiji zaupata nadzor in vrednotenje finančnih vidikov izvajanja tega sklepa, kakor je določeno v tem členu.

4. Za upravljanje izdatkov, ki se financirajo iz splošnega proračuna Evropske unije in so določeni v odstavku 1, veljajo postopki in pravila Skupnosti za proračunske zadeve, z izjemo, da nobeno predfinanciranje ne ostane v lasti Skupnosti.

Člen 3

Predsedstvo je ob pomoči generalnega sekretarja/visokega predstavnika za SZVP odgovorno za izvajanje tega sklepa in o njegovem izvajanju poroča Svetu. Komisija je v celoti vključena v te naloge ter zagotavlja zlasti informacije o izvajanju finančnih vidikov. Pri tem se opira na redna poročila, ki jih NAMSA pripravlja na podlagi svojega pogodbenega razmerja s Komisijo, kakor je določeno v členu 2(2).

Člen 4

Ta sklep začne veljati z dnem sprejetja. Veljati preneha dvanajst mesecev po sklenitvi sporazuma o financiranju med Komisijo in NAMSA.

Člen 5

Ta sklep se objavi v Uradnem listu Evropske unije.

V Bruslju, 29. novembra 2005 Za Svet Predsednik A. JOHNSON

(1) UL L 191, 19.7.2002, str. 1.